
            REPUBLIKA HRVATSKA 
ŽUPANIJSKO DRŽAVNO ODVJETNIŠTVO 
                 U S P L I T U 
          Split, Gundulićeva 29a 

BROJ: KO-DO-56/2026
Split, 29. rujna 2026.					        
SŽ/SI

ŽUPANIJSKI SUD U SPLITU

S P L I T

Na temelju članka 38. stavak 2. točka 6. i članka 341. stavak 1. Zakona o kaznenom postupku (Narodne novine broj 152/08, 76/09, 80/11, 121/11, 91/12, 143/12, 56/13, 145/13, 152/14, 70/17, 126/19, 130/20, 80/22, 36/24, 72/25 i 13/26 dalje u tekstu: ZKP/08), podižem 

O P T U Ž N I C U

protiv:
1. Okrivljenog NIKOLE MARKOVIĆA OIB: 72231323589, zv. „Niki“, sina pok. Grge i majke Marije rođene Roguljić, rođenog 23. rujna 1963. u Splitu, s prebivalištem u Solinu, Hektorovićeva 6, umirovljenika, građevinskog tehničara sa završenom SSS, zaposlenog u društvu Marnilit, oženjenog, oca troje punoljetne djece, srednjeg imovnog stanja, neosuđivanog prema izvatku iz KE, državljanina Republike Hrvatske, 

2. Okrivljenog LENA MARKOVIĆA, OIB: 18946728687, sina pok. Grge i majke Marije rođene Roguljić, rođenog 4. travnja 1966. u Splitu, s prebivalištem u Kučinama, Brig 5, tehničkog crtača – građevinskog tehničara sa završenom SSS, nezaposlenog, oženjenog, oca dvoje punoljetne djece, dobrog imovnog stanja, neosuđivanog prema izvatku iz KE, državljanina Republike Hrvatske, 

3. Okrivljene ANE RONČEVIĆ, OIB: 26345792597, kćeri pok. Ante i majke pok. Vesele rođene Radić, rođene 3. listopada 1969. u Splitu, gdje i prebiva, Tavelićeva 46, dipl. ekonomiste sa završenom VSS, zaposlene, neudate, bez djece, srednjeg imovnog stanja, neosuđivane prema izvatku iz KE, državljanke Republike Hrvatske,
                                                                                              
Okrivljenici Nikola Marković, Leno Marković i Ana Rončević:

1.  da su u razdoblju od travnja 2008. te tijekom 2009. u Splitu i Solinu, I. okr. Nikola Marković kao osnivač i stvarni voditelj poslovanja društva Intergradnja d.o.o, II. okr. Leno Marković kao direktor društva Intergradnja d.o.o., postupajući zajednički i dogovorno, obojica suprotno članku 430. u svezi s člankom 252. stavak 1. Zakona o trgovačkim društvima ("Narodne novine broj 111/93-146/08), prema kojem su morali voditi poslove društva s pozornošću urednog i savjesnog gospodarstvenika, postupajući protivno interesima društva Intergradnja d.o.o. s III. okr. Anom Rončević, upisanim osnivačem i direktoricom društva Degero d.o.o. kojega je stvarni osnivač i voditelj poslovanja I. okr. Nikola Marković, svi u nakani ostvarivanja nepripadne imovinske koristi  I. okr. Nikoli Markoviću u velikom iznosu, dogovorili da će društvo Intergradnja d.o.o. od III. okr. Ane Rončević kao upisanog osnivača kupiti poslovni udio u društvu Degero d.o.o. za znatno veći novčani iznos od stvarne vrijednosti udjela ovog društva i da će za podmirenje ugovorene cijene društvo Intergradnja d.o.o. podignuti kredit u Zagrebačkoj banci d.d., koji novčani iznos odobrenog kredita će se doznačiti III. okr. Ani Rončević na njen račun u Zagrebačkoj banci d.d., a kojim novcem će ona dalje raspolagati u korist I. okrivljenog Nikole Markovića, nakon čega su u svrhu realizacije dogovorenog I. okr. Nikola Marković i III. okr. Ana Rončević vršili pregovore sa Zagrebačkom bankom d.d.., da bi dana 24. travnja 2008. II. okr. Leno Marković kao direktor Intergradnje d.o.o. u svojstvu klijenta-korisnika kredita, I. okr. Nikola Marković u svojstvu jamca, društvo Degero d.o.o. i III. okr. Ana Rončević u svojstvu sudionika 1. i  2. sa Zagrebačkom bankom d.d. zaključili ugovor o dugoročnom kunskom kreditu kojim se Intergradnji d.o.o. za kupnju udjela u društvu Degero d.o.o.. odobrava kredit u iznosu od 33.200.00,00 kuna, a koji će se pustiti na pismeni zahtjev korisnika kredita uz valjanu dokumentaciju, ugovor o kupnji udjela i dr. s rokom korištenja do 1. svibnja 2009., potom su sukladno dogovoru II. okr. Leno Marković u svojstvu direktora Intergradnje d.o.o. kao stjecatelja udjela i III. okr. Ana Rončević kao prenositelj udjela dana 30. travnja 2008. zaključili ugovor o prijenosu poslovnog udjela u društvu Degero d.o.o., kojim III. okr. Ana Rončević poslovni udio u društvu Degero d.o.o. koji odgovara visini temeljnog kapitala od 20.000,00 kuna, a stvarne tržišne vrijednosti 10.307.580,00 kuna, prenosi na stjecatelja Intergradnju d.o.o. za ugovorenu cijenu od 4.568,000,00 eura, iako su svi okrivljenici znali da ugovoreni iznos znatno premašuje stvarnu fer vrijednost poslovnog udjela društva Degero d.o.o. koja nije viša od 10.307.580,00 kuna, nakon čega je Zagrebačka banka d.d. osnovom navedenog ugovora o kreditu, III. okr. Ani Rončević na račun broj HR 4123600003234905497 otvoren kod iste banke, dana 19. svibnja 2008. isplatila iznos od 30.445.000,00 kuna, od kojeg iznosa je III. okr. Ane Rončević isti dan izvršila bezgotovinski prijenos od 12.000.000,00 kuna na račun I okr. Nikole Markovića br. HR7423600003235028772 otvoren kod Zagrebačke banke d.d. te podigla gotovinski iznos od 18.444.926,00 kuna kojega je uplatila na račun I. okr. Nikole Markovića br. 2500009-3210070250 otvoren kod Hypo Alpe Adria Bank d.d., potom kada je Zagrebačka banka d.d. dana 10. lipnja 2008. na gore navedeni račun III. okr. Ane Rončević isplatila daljnji iznos odobrenih kreditnih sredstava od 1.963.814,00 kuna,  istoga dana podigla s računa 1.963.806,00 kuna  te 11. lipnja 2008. izvršila gotovinsku uplatu iznosa od 1.963.806,00 kuna na naprijed navedeni račun I. okr. Nikole Markovića u Hypo Alpe Adria Bank d.d., kojim novčanim iznosima je I. okr. Nikola Marković dalje raspolagao, dok je III. okr. Ani Rončević  tijekom 2009. na za sada točno neutvrđeni način isplaćen i daljnji iznos od 731.399,00 kuna, na koji način su na štetu društva Intergradnja d.o.o. na razlici između ugovorene cijene i stvarne fer vrijednosti poslovnog udjela u društvu Degero d.o.o. pribavili I. okr. Nikoli Markoviću nepripadnu materijalnu korist u iznosu od 3.030.411,00 eura/ 22.832.633,00 kuna[footnoteRef:1], [1:  Fiksni tečaj konverzije: 1 euro=7,53450 kuna] 


dakle, I. okr. Nikola Marković i II. okr. Leno Marković u gospodarskom poslovanju povrijedili dužnost zaštite tuđih imovinskih interesa koja se temelje na zakonu i na taj način I. okr. sebi, a II. okr. drugoj osobi pribavio protupravnu imovinsku korist, te time onome o čijim se imovinskim interesima dužni brinuti prouzročili štetu, a kaznenim djelom je pribavljena znatna imovinska korist i prouzročena znatna šteta, a III. okr. Ana Rončević s namjerom drugome pomogla da u gospodarskom poslovanju povrijede dužnost zaštite tuđih imovinskih interesa koja se temelje na zakonu i na taj način pribave I. okr. sebi, a II. okr  drugoj osobi protupravnu imovinsku korist, te time onome o čijim su se imovinskim interesima dužni brinuti prouzroče štetu, a kaznenim djelom je pribavljena znatna imovinska korist i prouzročena znatna šteta, 


Okrivljeni pod 1. Nikola Marković 

[bookmark: _Hlk222139502]2. da je u vremenskom razdoblju od srpnja 2015.  do  sredine lipnja 2020.  u Splitu i Solinu, kao osnivač i direktor društva Intergradnja d.o.o., u nakani da u velikom iznosu uskrati propisana porezna davanja s osnova poreza na dobit, svjestan da je vrijednost poslovnog udjela u društvu Degero d.o.o., stečenog na način i pod okolnostima opisanim pod toč. 1., u poslovnim knjigama društva Intergradnja d.o.o. neosnovano evidentirana u iznosu od 33.140.213,00 kuna, znatno iznad stvarne fer vrijednosti udjela od 10.307.580,00 kuna u trenutku kupnje istih i da iznos od 22.832.630,00 kuna kao razlika između troška kupnje i stvarne fer vrijednosti udjela društva Degero d.o.o. tzv. godwill u poslovnim knjigama društva Intergradnja d.o.o. sukladno st. 2.72 Hrvatskih standarda financijskih izvještavanja 2 (NN 30/08- 58/11) nije evidentiran kao goodwill i amortiziran kao porezno nepriznat rashod, niti je za taj iznos umanjena vrijednost  udjela ovog društva u poslovnim knjigama Intergradnje d.o.o.,  nije naložio da se navedeno ispravi u poslovnim knjigama, već je dana 31. srpnja 2015., nakon što je prethodno 10. srpnja 2015. kao fizička osoba kupio od Intergradnje d.o.o. poslovne udjele u društvu Degero d.o.o. za iznos od 10.358.600,00 kuna, dopustio da se u temeljnici društva Intergradnja d.o.o. s tog osnova evidentira gubitak iz ulaganja u udjele u iznosu od 22.801.612,47 kuna, iako je bio svjestan da stvarnog gubitka nema jer se radi o porezno nepriznatom rashodu, nakon čega je dana 25. travnja 2016. u prijavi poreza na dobit za 2015. protivno čl. 22. Pravilnika o porezu na dobit (NN 95/05-1/20) neutemeljeno kao porezno priznat rashod prikazao iznos od 22. 801.612,47 kuna, što je rezultiralo neosnovanim prikazivanjem visine poreznih gubitaka za prijenos u naredna porezna razdoblja  2016., 2017., 2018. i 2019. na koji način je umanjio osnovice za obračun poreza na dobit i uskratio davanja  s osnova poreza na dobit i to: za 2017. godinu u iznosu 473.994,95 kuna/62.909,95 eura[footnoteRef:2], za 2018. godinu u iznosu od 812.065,28 kuna/107.779,58 eura[footnoteRef:3] i za 2019. u iznosu od 416.626,60 kuna/55.295,85 eura[footnoteRef:4], čime je oštetio Državni proračun Republike Hrvatske za ukupan iznosu od 1.702.686,83 kuna/225.985,38 eura[footnoteRef:5],  [2:  isto]  [3:  isto]  [4:  isto]  [5:  isto] 


dakle, s ciljem da druga osoba djelomično izbjegne plaćanje poreza dao netočne podatke o činjenicama koje su od utjecaja na utvrđivanje iznosa porezne obveze, zbog čega je došlo do neutvrđenja i smanjenja  porezne obveze velikih razmjera,

pa da su time I. okr. Nikola Marković, II. okr. Leno Marković i III. okr. Ana Rončević radnjom opisanom pod toč. 1. počinili kazneno djelo protiv gospodarstva – zlouporabu povjerenja u gospodarskom  poslovanju - djelo opisano i kažnjivo po članku 246. st. 2. u vezi st. 1. Kaznenog zakona (Narodne novine broj 125/11, 144/12, 56/15, 61/15, 101/17, 118/18, 126/19, 84/21, 114/22, 114/23, 36/24 i 136/25 dalje u tekstu: KZ/11), a III. okr. Ana Rončević i u vezi s člankom 38. KZ/11, te I. okr. Nikola Marković radnjom opisanom pod toč. 2. produljeno kazneno djelo protiv gospodarstva - utaja poreza ili carine - djelo opisano u članku 256. stavak 3. u svezi stavka 1. KZ/11, a kažnjivo po čl. 256 st. 3. KZ/1, sve  u vezi s  člankom 52. KZ/11.     

Podnosim slijedeći  
        p r i j e d l o g 

 Na temelju članka 77. stavak 1. KZ/11 i članka 560. stavak 1. i 2. ZKP/08, predlažem da sud u presudi kojom se okrivljeni Nikola Marković proglašava krivim za kazneno djelo iz čl. 246. st. 2. u vezi st. 1. KZ/11 opisanog u toč. 1. izreke optužnice, utvrdi i oduzme imovinska korist koju je ostvario navedenim kaznenim djelom na način da taj dio presude glasi:  
Utvrđuje se da novčani iznos od 3.030.411,00 eura,  predstavlja imovinsku korist koju je okrivljenik ostvario kaznenim djelom iz članka 246. st. 2. u svezi stavka 1. KZ/11 opisanog u toč. 1. izreke optužnice.

Utvrđuje se da je novčani iznos od 3.030.411,00 eura, imovina Republike Hrvatske, te se nalaže okrivljeniku Nikoli Markoviću da Republici Hrvatskoj isplati novčani iznos od 3.030.411,00 eura, u korist državnog proračuna u roku od 15 dana od pravomoćnosti presude, pod prijetnjom ovrhe. 

II


 	Dokazi na kojima se temelji optužnica:

1. Službena bilješka Porezne uprave, Područnog ureda Split od 23. veljače 2023. (list 5-10 spisa),
2. Ugovor o prijenosu poslovnog udjela u društvu Degero d.o.o. od 30. travnja 2008. (list 12-14 i 77-79 spisa),
3. Ugovor o dugoročnom kreditu od 24. travnja 2008. (list 15-16, 97-98 i 153-154 spisa),
4. Ugovor o prijenosu poslovnih udjela u društvu Degero d.o.o. od 10. srpnja 2015. (list 18-20, 57-59 i 156-157 spisa),
5. Prijava za upis od 23. srpnja 2015. u sudski registar za društvo Degero d.o.o., popis članova osnivača i popis članova društva (list 21-28 i 60-66 spisa),
6. Potvrda o zaprimanju obrasca poreza na dobit i prijava poreza na dobit (list 30-32 i 100-102 spisa),
7. Izvadak iz sudskog registra za društvo Intergradnja d.o.o. (list 34-35 spisa),
8. Povijesni izvadak iz sudskog registra za društvo Degero d.o.o. (list 36-37 spisa),
9. Zapisnik Porezne uprave, Područnog ureda Split o nadzoru poreznog obveznika Intergradnja d.o.o. od 22. studenog 2021. (list 39-54 spisa),
10. Glavna knjiga – dnevnik knjiženja Intergradnje d.o.o. za 2015., bilanca i konto gubici iz ulaganja u udjele (list 68-70 spisa),
11. Konto obveze prema vlasniku za kredit i dugoročne financijske zajmove Intergradnje d.o.o. (list 72-75 spisa),
12. Podaci Porezne uprave o razrezu poreza na promet nekretnina za obveznika Degero d.o.o. (list 81-95 spisa),
13. Rješenje Ministarstva financija, Samostalnog sektora za drugostupanjski upravni postupak od 15. rujna 2022. (list 116-121 i 918-923 spisa),
14. Rješenje Područnog ureda Split, Službe za nadzor, Odjela za suzbijanje poreznih prijevara od 4. siječnja 2023. (list 122-123 i 924-926 spisa),
15. Bilanca društva Intergradnja d.o.o. za 2015. (list 124-135 spisa),
16. Bilanca društva Intergradnja d.o.o. za 2019. (list 136-139 spisa),
17. Bilanca društva Degero d.o.o. za 2015. (list 140-148 spisa),
18. Bilanca društva Degero d.o.o. za 2019. (list 149-152 spisa),
19. Potvrda Zagrebačke banke d.d. od 21. svibnja 2021. o isplati III. okr. Ani Rončević iznosa od 30.455.000,00 kuna (list 155 i 225 spisa),
20. Temeljnica društva Intergradnja d.o.o. od 31. srpnja 2015. i konto kartice društva Intergradnja d.o.o. broj 0601, 21403, 2513, 21440, 2510, 21443, 21441, 2514, 21444, 2330, 23315 i 47303 uz ispis temeljnice broj 20002 (list 158-171 spisa),
21. Dokumentacija iz sudskog registra za društvo Degero d.o.o. iz srpnja 2008. (list 176-194 spisa),
22. Investicijska studija društva Fintrade d.o.o. (list 195-209 i 771-799 spisa),
23. E-mail društva Intergradnja d.o.o. od 6. studenog 2023. (list 210-211 spisa),
24. Popis zaključenih ugovora o kupoprodaji nekretnina između društva Degero d.o.o. i trećih osoba do 19. svibnja 2008. (list 227 spisa),
25. Ispis bilance i računa dobiti i gubitka društva Intergradnja d.o.o. za razdoblje 2008.-2023. (list 235-346 spisa),
26. Ispis bilance i računa dobiti i gubitka društva Degero d.o.o. za razdoblje 2008.-2023. (list 347-458 spisa),
27. Bruto bilance Intergradnje d.o.o. za razdoblje 2013.-2023. uz konto kartice dobavljača i kupaca te prometa po kontima za razdoblje 2017.-2023. sadržanih na USB stik-u (list 461 spisa),
28. Bilanca društva Intergradnja d.o.o. za razdoblje 2016., 2015., 2014. i 2013. (list 464-511 spisa),
29. Financijsko – knjigovodstveno vještačenje stalnog sudskog vještaka Stjepana Kolovrata od 2. siječnja 2015. (list 514-531 spisa),
30. Povijesni izvadak iz sudskog registra za društvo Intergradnja d.o.o. (list 533-535 spisa),
31. Elaborat o procjeni vrijednosti nekretnine vještaka Roka Mijanovića od 2. travnja 2008. (list 547-551),
32. Promet po štednom ulogu III. okr. Ane Rončević broj 20188987863 (list 555-556 spisa),
33. Dopis OTP banke uz promet po računu II. okr. Lena Markovića (list 615-616 spisa),
34. Dopis Addiko bank d.d. uz promet po računima II. okr. Lena Markovića (list 617-618 spisa),
35. Dopis Raiffeisen bank d.d. uz promet po tekućem računu broj HR1124840083216797862 III. okr. Ane Rončević (list 620-621 spisa),
36. Dopis Zagrebačke banke d.d. (list 626 spisa),
37. Ugovor o založnom pravu između Zagrebačke banke d.d., Intergradnje d.o.o. i Degero d.o.o. od 30. svibnja 2008. i dodatak ugovora o založnom pravu od 2. rujna 2009. uz zk izvatke (list 629-652 spisa),
38. Ugovor o založnom pravu između Zagrebačke banke d.d., Intergradnje d.o.o. i Degero d.o.o. od 24. travnja 2008. uz ugovor o dugoročnom kreditu i zk izvatke iz zemljišne knjige (list 653-702 spisa),
39. Dopis Hrvatske poštanske banke d.d. uz promet po računu I. okr. Nikole Markovića (list 708-709 spisa),
40. Dopis Erste & Steiermarkische bank d.d. uz promet po računima I. okr. Nikole Markovića (list 711-712 spisa),
41. Dopis Addiko bank d.d. uz promet po računima I. okr. Nikole Markovića (list 713-716 spisa),
42. Dopis Privredne banke Zagreb i promet po računu za I. okr. Nikolu Markovića (list 717-719 spisa),
43. Dopis Addiko bank d.d. uz promet po računu za I. okr. Nikolu Markovića (list 721-725 spisa),
44. Dopis Zagrebačke banke d.d. uz promet po tekućem računu (HR4123600003234905497) III. okr. Ane Rončević (list 735-737 spisa),
45. Procjene vrijednosti nekretnina Zagreb nekretnine d.o.o. iz 2013. (list 800-893 spisa),
46. Porezno rješenje Porezne uprave, Područnog ureda Split, Službe za nadzor od 28. prosinca 2021. za društvo Intergradnja d.o.o. (list 903-917 spisa),
47. Analitičke konto kartice Intergradnje d.o.o. (list 927-928 spisa),
48. Dopis Zagrebačke banke d.d. od 28. travnja 2026. (list 987-988 spisa),
49. Podaci Hrvatskog zavoda za mirovinsko osiguranje za III. okr. Anu Rončević (list 994-995 spisa),
50. Zapisnik o ispitivanju svjedoka Dijane Madunić (list 996-998 spisa),
51. Podaci iz Jedinstvenog registra računa za I. okr. Nikolu Markovića (list 1000-1015 spisa),
52. Dopis Addiko bank  d.o.o. od 6. srpnja 2026. (list 1020 spisa),
53. Dopis Zagrebačke banke d.d. od 25. lipnja 2026. uz promet po računu (HR7423600003235028772) I. okr. Nikole Markovića (list 1023-1036 spisa),
54. Dopuna financijsko – knjigovodstvenog vještačenja po vještaku Stjepanu Kolovratu (list 1038-1050 spisa),
55. Izvadak iz obrtnog registra za Građevinsko-trgovački obrt Intergradnja (list 1052 spisa),
56. Povijesni izvadak iz sudskog registra za društvo Intergradnja Primos d.o.o. (list 1053-1056 spisa),
57. Zapisnik o prvom ispitivanju III. okr. Ane Rončević sa DVD snimkom (list 964-968 spisa),
58. Zapisnik o prvom ispitivanju II. okr. Lena Markovića sa DVD snimkom (list 969-973 spisa),
59. Zapisnik o prvom ispitivanju I. okr. Nikole Markovića sa DVD snimkom (list 977-981 spisa),
60. Izvadak iz kaznene i prekršajne evidencije za I. okr. Nikolu Markovića (list 742-742 spisa), 
61. Izvadak iz kaznene i prekršajne evidencije za II. okr. Lenu Markovića (list 744-745 spisa),
62. Izvadak iz kaznene i prekršajne evidencije za III. okr. Anu Rončević (list 746-747 spisa).


    To su ujedno i dokazi koje namjeravam izvesti na raspravi. 

O b r a z l o ž e n j e

Županijsko državno odvjetništvo u Splitu provelo je istragu protiv I. okr. Nikole Markovića, II. okr. Lena Markovića i III. okr. Ane Rončević zbog postojanja osnovane sumnje da su počinili  kazneno djelo iz članka 246. stavak 2. u svezi stavka 1.KZ/11, a u odnosu na Anu Rončević i u svezi stavka 38. KZ/11, te I. okr. Nikola Marković i kazneno djelo utaje poreza ili carine iz članka 256. stavak 3. u svezi stavka 1. i čl. 52. KZ/11.
	U prethodnom postupku je prikupljena relevantna materijalna dokumentacija, a provedena je i dokazna radnja financijsko–knjigovodstvenog vještačenja po stalnom sudskom vještaku Stjepanu Kolovratu.  
	Tijekom istrage ispitani su okrivljenici i svjedokinja Dijana Madunić, prikupljena je dokumentacija od banaka te je provedena dopuna financijsko–knjigovodstvenog vještačenja po stalnom sudskom vještaku Stjepanu Kolovratu. 
	Ispitan I. okr. Nikola Marković u bitnom je naveo da je 2007./2008. kao vlasnik društva Intergradnja d.o.o. poznavao Anu Rončević koja ima društvo Degero d.o.o. i da je otkupljivala nekakvo zemljište. Pošto je kao građevinar već gradio zgrade da im se učinila zanimljiva ta njena investicija. Kako je dolazila kriza, ona da se našla u problemima i vidjela da to neće moći izgurati. To da su oni, misleći pri tom na Intergradnju d.o.o., istu pitali da li bi sve to prodala. Ana Rončević da je na to pristala. On da joj je kazao da će otići u banku dignuti kredit i kupiti vlasničke udjele njenog društva i sve što je ona do tada kupila cca 15-ak tisuća kvadrata zemljišta. Nakon toga da je otišao u banku, banka da je tražila studiju isplativosti, što da  je napravio, te da je banka odobrila sredstva za kupnju ovih vlasničkih udjela. Nakon kupnje da su nastavili graditi, ali da je došlo do krize, da su se mučili. Jedno vrijeme za ovaj kredit banke da su plaćali samo kamate, a i uplate kupaca da su išle direktno na konto banke za skidanje kredita. Kada su istekle četiri godine, da su pozvani iz banke da vide što će sa kreditom. Banka da nije odobrila prolongat godinu dana na kredit, kako je on htio, već da su predložili svoju verziju, ali da mu nije stizao ugovor o prolongatu. Nakon nekog vremena, a kako je imao i privatnih sredstava u banci, da ga je banka blokirala. Zato, da je svojim sredstvima odlučio vratiti kredit Zagrebačkoj banci i prekinuti suradnju s njima. Stoga da je on imao ogromnu pozajmicu prema Intergradnji d.o.o. jer da je praktički sve kupio svojim sredstvima. Potom da su nastavili graditi i vraćati kredite. Koliko se sjeća iz knjigovodstva da su ga savjetovali da sredi bilance, odnosno da dugovanje prema njemu prebije na način da kupi Degero d.o.o.. On da je to napravio, misli da je imao i procjenu nekog vještaka, udjele Degera d.o.o. da je kupio za iznos od oko 10-ak milijuna kuna, što da je prebio sa svojim potraživanjima prema Intergradnji d.o.o.. Na poseban upit branitelja okrivljenik je naveo da je kredit prema Zagrebačkoj banci podmirio svojim sredstvima. Njegova osobna sredstva koja su bila u Zagrebačkoj banci, da nisu bila kolaterali za ovaj kredit, zbog čega je mislio tužiti banku, ali je od toga odustao. Vrijednost firme Degero da je bila već otkupljeno zemljište. U firmi Intergradnja da je isključivo on donosio odluke i bio blagajnik, a dok se njegov brat Leno Marković uglavnom brinuo o gradnji. Nadalje, na upit branitelja u odnosu na kazneno djelo pod točkom 2. je naveo da je bio iznenađen poreznim nadzorom, da ima zaposlenog stalnog knjigovođu. Stoga, da su se žalili na ministarstvo koje je uvažilo njihovu žalbu. U to vrijeme da su promijenili tri, četiri knjigovođe pa da ne zna tko je točno bio knjigovođa. On osobno o knjigovodstvu da nema nikakvih znanja.
	Ispitan II. okr. Leno Marković u bitnom je naveo da je do 2004. imao svoju građevinsku firmu. Tijekom 2004. da je počeo raditi kod brata Nikole Markovića, koji je imao firmu Intergradnja d.o.o. time da je  tražio da i dalje vodi gradilište, a poslije da je obavljao i poslove vezano za ishođenje građevinskih akata. Okrivljenik je potvrdio da je bio  direktor Intergradnje d.o.o., dodajući da je postojalo više društava (Intergradnja žbuka, Intergradnja trgovina, Intergradnja skele). Naprijed spomenutu vrstu poslova da je obavljao od 2006. do 2014. time da je u jednom trenutku, misli 2014., prebačen u firmu Degero d.o.o. koju je osnovao njegov brat i koja je isto radila zgrade kod novog solinskog groblja. Na području Solina da je napravio 14 zgrada. On da je za svoju posao imao samo plaću i da nikad nije dobio ni eura više od plaće. Okrivljenik je naveo kako je točno da je potpisao ugovor iz 2008., ali da on nije hodao po bankama. U dobroj vjeri da je potpisao sve što mu je brat tražio da potpiše. Iz Intergradnje d.o.o. da je otišao zbog njihovih privatnih odnosa. Okrivljenik je naveo da je on bio upisani direktor društva Intergradnja d.o.o., ali da stvarno nije vodio poslovanje ovog društva, već da je to radio njegov brat Nikola Marković. U Zagrebačkoj banci da je bio jedan ili dva puta. Sve pregovore da je vršio njegov brat koji je bio odgovorna osoba. On osobno da je samo na papiru bio direktor, ali da o ničemu nije odlučivao. Anu Rončević da poznaje jer je bila također zaposlenica u Intergradnji, moguće od 2005.. Papire u banci, kao i druge da je potpisivao, ali nije ulazio u sadržaj. Vodio je računa samo oko dokumentacije vezano za projekte i građevinske dozvole. Okrivljenik je potvrdio da su potpisi na ugovoru o kreditu iz 2008., kao i u ugovoru o prijenosu poslovnih udjela njegovi potpisi. Dodao je da ništa nije dogovarao oko kupnje ovih udjela već da mu je samo rečeno da potpiše, što je i učinio. Pretpostavlja da je osnivač društva Degero d.o.o. bio njegov brat, a da je Ana Rončević bila prvi direktor. Naveo je da nitko nije bio stvarni direktor u društvima, njegov brat da je bio vlasnik svega i da je vodio poslovanje svih društava te da nitko nije mogao ništa napraviti dok on ne odobri. Još jednom je naglasio da je njegov brat sve vodio, a da su svi oni bili fikusi. Firma Degero d.o.o. da je ciljano bila osnovana za kupnju zemljišta kod novog solinskog groblja. On osobno s Anom Rončević da ništa nije dogovarao vezano za kupnju udjela. Anu Rončević da poznaje od 2004. ili 2005. i da je ista bila zaposlena u društvu Intergradnji, ali nije siguran. Iz firme svoga brata da je otišao, misli 2014., a Ana Rončević da je i nadalje ostala raditi. Okrivljenik je ponovno dodao da nitko od njih direktora nije bio stvarni direktor i da se bez njegovog brata nije ništa moglo. On osobno da nije želio imati ništa sa parama kada je počeo raditi za svoga brata. Nadalje je naveo da Degero d.o.o. nije društvo Ane, već njegovog brata, a ako ga je ona i osnovala, da nije mogla ništa bez njegovog brata. Nikakvu korist on za sebe da nije ostvario. Sve da je potpisivao što mu je brat dao i da bi to opet učinio, jer ga za ovo vrijeme dok je radio kod njega nije za ništa prevario. Sve što su se dogovorili oko uvjeta rada, da je ispoštovao. Što je dalje bilo sa ovim kreditom da mu nije poznato jer to nije bio njegov posao. O financijskom i knjigovodstvenom dijelu da mu nije ništa poznato. Ana Rončević da je kontrolirala poslovanje svih grupa i da su svi računi išli prema njoj i Nikoli. Ne zna točno opis njenog posla, ali se sjeća da joj je na posjetnici bilo naznačeno „kontroling“. Cijene zemljišta koje su se tada kupovale da su se kretale od 80-150 eura/m².
	Ispitana III. okr. Ana Rončević iznijela je obranu i nije odgovarala na pitanja te je u bitnom navela da joj je Nikola Marković ponudio suradnju na projektu Salona Nova u sklopu društva Degero d.o.o.. On da je do tada bio već poslovno aktivan i imao više završenih projekata, zbog čega je na isto pristala. Nakon nekog vremena da je vidjela da to ne može financijski pratiti. Nikola da je predložio da će kreditom banke preuzeti društvo i otkupiti od nje vlasničke udjele te nastaviti s projektom. Nakon toga je izgrađena investicijska studija koja je ponuđena Zagrebačkoj banci. Nakon prijenosa poslovnog udjela da više nije sudjelovala u poslovanju društva Degero d.o.o.. Poznato joj je da je ovaj projekt u konačnici realiziran. Ona da se ne osjeća krivom i smatra da se ničim nije okoristila.
Obrane okrivljenika kojima poriču počinjenje kaznenih djela za koja se terete nije osnovana. Da su okrivljenici počinili kaznena djela na način  kako im se to stavlja na teret ovom optužnicom proizlazi iz knjigovodstveno-financijskog vještačenja, iskaza svjedoka Dijane Madunić te druge prikupljene materijalne dokumentacije.
Ispitana svjedokinja Dijana Madunić u bitnom je navela da je u Zagrebačkoj banci d.d. radila od 1. veljače 2008. pa do 31. siječnja 2017. Cijelo vrijeme njenog zaposlenja da je u Zagrebačkoj banci d.d. radila kao direktor Regionalnog centra Dalmacije. U sklopu njenih ovlaštenja da je imala ovlast zaključivati ugovore o kreditima temeljem punomoći. Sjeća se da je Zagrebačka banka poslovno surađivala sa društvom Intergradnja d.o.o. i drugim povezanim društvima Intergradnja skele d.o.o. i Intergradnja trgovina d.o.o., moguće i nekim drugima. Na predočeni joj ugovor o dugoročnom kreditu od 24. travnja 2008. na listu 15-16 spisa, svjedokinja se očitovala  da je točno da je uz Meri Skoko koja je bila voditelj poslovnog odnosa, supotpisala predmetni ugovor kao direktor Regionalnog centra Dalmacije. Što se tiče predmetnog ugovora o dugoročnom kreditu koji je zaključen između Zagrebačke banke d.d. i Intergradnje d.o.o. da je u svezi toga jedino komunicirala sa Nikolom Markovićem i Anom Rončević, koja je bila financijska direktorica za sve tvrtke iz grupacije Intergradnje d.o.o. Sjeća se da je banka odobrila društvu Intergradnja d.o.o. kredit za kupnju udjela u društvu Degero d.o.o.. Što se tiče same visine odobrenog kredita, voditelj poslovnog odnosa, a što je u to vrijeme bila Meri Skoko, da vrši financijsku analizu svih tvrtki koje su povezane s Intergradnjom d.o.o., a isto tako da se vrši i financijska analiza  ekonomskog položaja društva koje se kupuje u konkretnom slučaju Degero d.o.o. Dakle, na ovaj način da se dolazi do nekih podataka koliko doista društvo knjigovodstveno vrijedi, a što ne mora biti i tržišna vrijednost društva. Kada voditelj poslovanja sačini tu financijsku analizu, cijeli referat da se dostavlja Odjelu rizika. Također da se traži mišljenje i društva ZANE d.o.o. (koje je u vlasništvu Zagrebačke banke d.d.) i to na okolnosti isplativosti projekta i mišljenje o tržišnoj vrijednosti nekretnine koja će biti zalog za kredit, kao i pravno mišljenje pravnika banke. Posebno upitana, svjedokinja je navela da kada se kupuju udjeli nekog društva koje će se moguće baviti izgradnjom tj. nekakvim projektom vezano za izgradnju, onda da se uobičajeno traži mišljenje ZANE d.o.o. o ekonomskoj isplativosti tog projekta, pa se i temeljem toga sagledava da li će se kredit moći vraćati. Nadalje je navela da se ne može sjetiti je li u konkretnom slučaju ZANE d.o.o. vršilo bilo kakve procjene.  Sva sačinjena dokumentacija od voditelja poslovnog odnosa da se dostavlja Službi rizika banke, koja onda radi kompletnu procjenu tog referata i daje svoje mišljenje, potom da se sve dostavlja Službi centra, a zatim da se cjelokupni predmet dostavlja Kreditnom odboru koji konačno donosi odluku hoće li se kredit odobriti ili ne. Što se tiče zaloga na nekretninama svjedokinja je navela da je uobičajeno postupanje banke bilo da nekretnine koje se zalažu trebaju biti uknjižene na zalogodavatelja tj. založnog dužnika. U konkretnom slučaju da se zasnivanje založnog prava provodilo u fazama, kako je društvo Degero d.o.o. stjecalo u vlasništvo nekretnine, tako su se zaključivali novi sporazumi radi osiguranja kredita. Koliko se sjeća temeljem ovog ugovora o kreditu da je društvu Intergradnja d.o.o. odobren kredit od preko 30.000.000,00 kuna i isti je bio isplaćen na račun vlasnika tj. osnivača društva čiji se udjeli kupuju, dok se ne može sjetiti tko je bio vlasnik društva Degero d.o.o. Koliko se sjeća, s osnova ovog kredita Intergradnja d.o.o. da je otplaćivala samo kamatu, dok se glavnica nije otplaćivala, pa da je po dospijeću došlo do prisilne naplate većeg dijela kredita s depozita (privatnog računa) Nikole Markovića, a mislim da se ostatak reprogramirao. Svjedokinja je pojasnila, da kada se aktivira zadužnica koju je dao jamac, da se onda plijene svi njegovi računi koji postoje u svim bankama. Ovaj dio da je provodio Odjel ovrhe koji je tada bio u Zagrebu i koliko joj je poznato, zadužnica da se šalje FINA-i onda FINA obavještava banke, koje po tom moraju postupiti i plijeniti sredstva na računu izdavatelja zadužnice koja su slobodna. Svjedokinja je navela da ne zna u kojim bankama su plijenjena sredstva Nikole Markovića jer taj dio ne provodim, ali zna da su se sredstva temeljem ovrhe doznačila na kreditnu partiju. Na predočenu joj investicijski studiju ulaganje u „izgradnju stambenih prostora Salona nova“ izrađenu po društvu Fintrade d.o.o. svjedokinja je navela da takve studije izrađuju i dostavljaju banci sami klijenti, banka takve studije da uzima sa rezervom i vrši svoje procjene. Što se tiče nekretnina koje su tada bile u vlasništvu društva Degero d.o.o. svjedokinja je iskazala da se ne sjeća je li društvo ZANE d.o.o. vršilo procjenu tih nekretnina. Naime, da su se znale  prihvaćati procjene koje dostavi klijent, ako je starost te procjene unutar godinu dana i ako su izrađene od strane sudskog vještaka. Međutim, ako kreditni odbor odluči da je potrebno provesti dodatnu procjenu vrijednosti nekretnina od strane društva ZANE d.o.o., da se procjena uvijek obavi. Nadalje je iskazala da prema mišljenju njihove bankarske pravnice nije bilo nikakve prepreke da se ugovori založno pravo na nekretninama društva čiji se udjeli kupuju, u konkretnom slučaju Degera d.o.o., dok takva mogućnost nije postojala kod dioničkih društava. U ovom konkretnom slučaju kredit da je trebao biti isplaćen vlasniku - osnivaču društva Degero d.o.o. i to na račun tog osnivača, a što se dalje sa tim sredstvima događa da joj nije poznato niti je imala ovlaštenja da to provjerava. Svjedokinja je još jednom dodala da su sve vezano za ovaj kredit ona i kolegica Meri Skoko dogovarale sa Nikolom Markovićem i Anom Rončević. Time da su i češće znale razgovarati sa Anom Rončević jer je ona vodila financijski dio poslovanja društva Intergradnja d.o.o. i operativno je komunicirala sa bankama. Svjedokinja je navela da joj je poznato da je Leno Marković brat od Nikole Markovića, ali da s njim nije imala nikakvu komunikaciju i misli da ga nikada nije upoznala. Dodala je da je Meri Skoko od 2019. u potpunoj komi i mislim da je smještena u neki dom u Kaštela.
U knjigovodstveno-financijskom vještačenju od 2. siječnja 2025. stalni sudski vještak Stjepan Kolovrat je, između ostalog u okviru danog mu naloga, da se očituje na druge okolnosti iz domene struke vještaka relevantne za utvrđenje bitnih činjenica,  u odnosu na kazneno djelo pod toč. 1. optužnice utvrdio da je Ugovorom o prijenosu poslovnog udjela zaključenog dana 30. 04. 2008. između Ane Rončević kao prenositelja poslovnih udjela društva Degero d.o.o. i društva Intergradnja d.o.o. Solin kao stjecatelja udjela u društvu Degero d.o.o. ugovorena cijena kupoprodaje udjela u iznosu od protuvrijednosti od 4.568.000,00 EUR odnosno 33.140.213,00 kn. Vještak je zaključio da je ugovorena cijena bila potpuno neutemeljena i da je isplatom iste društvo Intergradnja d.o.o. oštećeno za iznos od 22.832.633 kn (33.140.213,00 kn minus 10.307.580,00 kn) ili protuvrijednost od 3.030.411,00 EUR a za koji iznos da se okoristio prodavatelj udjela. Vještak je naveo da u tom trenutku nije bilo nikakve procjene udjela niti statičkom niti dinamičkom metodom. U odnosu na Investicijsku studiju iz 2008. koja prileži u spisu, vještak se očitovao da se tom studijom nije mogla utvrditi vrijednost udjela društva Degero d.o.o. jer da se studija odnosi na projekt ulaganja u izgradnju stambenog naselja, a ne na vrijednost društva Degero d.o.o.
U nalazu i mišljenju vještak je izvršio procjenu vrijednosti društva Degero d.o.o. prema dinamičkoj metodi tj. metodi diskontiranja novčanih tokova (DCF), navodeći da je to međunarodno prihvaćena dinamička metoda procjene vrijednosti poduzetnika, a da se temelji na pretpostavci da poslovnu vrijednost poduzetnika čine budući novčani tokovi koji se diskontiraju zbog vremenskih preferencija novca te poslovnih rizika na temelju ostvarenih rezultata. Vještak je na str. 12-13 nalaza i mišljenja prikazao izračun prema metodi diskontiranoga novčanoga tijeka, navodeći da iz tablice proizlazi kako stvarna vrijednost tvrtke bazirana na ostvarenim rezultatima iznosi 6.354.000 00 kn, dok da su u ovu tablicu novčanih tijekova uključene godišnje promjene u radnom kapitalu i izdaci za kapitalna ulaganja, da bi to rezultiralo još nižom vrijednosti tvrtke Degero d.o.o. Stoga, vještak zaključuje da je s obzirom na sve, u trenutku kupoprodaje udjela društva Degero d.o.o. tj. na dan 30. 04. 2008. bila najobjektivnija vrijednost procjene tvrtke u nominalnom knjigovodstvenom iznosu od 10.307.580,00 kn koji iznos da je evidentiran u knjigama društva Degero d.o.o. Vještak dodatno apostrofira da je ovaj izračun dokaz da je Investicijska studija, koja prileži u spisu, posve nerealna i neutemeljena na stvarnim podacima za prognozu poslovanja, što da je detaljno opisao pod točkom 11.1. i da ista nije nikakav temelj za utvrđivanje vrijednosti udjela društva Degero d.o.o. za kupoprodaju iz Ugovora od 30. 04. 2008. a što da je potkrijepio i podacima iz Tablice 2. u kojoj su prikazani prihodi i rashodi za društvo Degero d.o.o. u razdoblju od 2008. do 2023. koji u usporedbi sa podacima iz navedene studije nemaju nikakve usporedivosti.
Nadalje, vještak je naveo, a obzirom da je Intergradnja d.o.o. kao porezni obveznik imala trošak stjecanja imovine društva Degero d.o.o. iznad procijenjene fer vrijednosti stečene imovine,  tzv. pozitivni goodwill, da se isti trebao amortizirati. Vještak navodi da je goodwill izračunao kao razliku između troška kupnje i knjigovodstvene vrijednosti neto imovine društva Degero d.o.o. što da iznosi kako slijedi: ukupan izdatak Intergradnje za kupnju udjela Degero d.o.o. da iznosi 33.140.213,00 kn, dok je neto vrijednost društva Degero d.o.o. 10.307.580.00 kn, pa da je goodwill u trenutku kupnje iznosio 22.832.633,00 kn. Odgovorna soba Nikola Marković da nije primjenjivao odredbe Zakona o računovodstvu (NN 109/2007) koji za male i srednje poduzetnike, u koje spada i Intergradnja d.o.o., u čl. 13. propisuje:[image: ].(1) Poduzetnik je dužan sastavljati i prezentirati godišnje financijske izvještaje primjenom HSFI-ja...”Dakle, mali poduzetnik Intergradnja d.o.o. da je obvezna primjenjivati HSFI-e, prema kojima su obvezni amortizirati goodwill sukladno st. 2.72. HSFI-a 2 u roku od 5 godina. Međutim, amortizacija goodwilla kao rashod po toj osnovi da se ne može priznati kao porezni rashod, iako poduzetnik postupa u skladu s računovodstvenim propisima, jer da je takav rashod odredbom čl. 22. Pravilnika o porezu na dobit posebno utvrđen kao porezno nepriznati rashod. U javnim objavama Intergradnje d.o.o. da proizlazi da amortizacija za nematerijalnu imovinu iznosi 50 % godišnje, što da bi značilo da goodwill treba amortizirati u dvije godine, time da je vještak u konkretnom slučaju izvršio amortizaciju goodwilla u 5 godina. Vještak je u nalazu prikazao ispravnu evidenciju vrijednosti udjela društva Degero d.o.o. koju je morao poštivati vlasnik tih udjela društvo Intergradnja d.o.o. tako da bi vrijednost udjela u knjigovodstvu Intergradnje d.o.o. u trenutku kada Nikola Marković temeljem Ugovora o prijenosu poslovnih udjela zaključen dana 10. 07. 2015. kupuje udjela društva Degero d.o.o. morala iznositi 13.248.194 kn ,a ne početni iznos od 33.140.213 kn kako je bilo proknjiženo u njihovoj evidenciji. Ujedno vještak je naveo da je na ovaj način neizravno  oštećen i proračun RH u visini od 303.041 EUR (uz najnižu stopu poreza na dobit od 10 %).
U dopuni nalaza i mišljenja vještak je ostao pri svojim utvrđenjima da je vrijednost društva Degero d.o.o. u vrijeme kupoprodaje udjela na dan 30. travnja 2008 iznosila 10.307.580,0 kn. Vještak je nadalje naveo da je prigodom izračuna nominalne vrijednosti društva Degero d.o.o. uzeta u obzir činjenica da su pozajmice koje je Ana Rončević dala-uplatila u korist društva Degero d.o.o. u iznosu od 10.338.600 kn preknjižene u kapital , što znači da je nominalna vrijednost izračunata bez te kreditne obveze kako je i predviđeno čl. II toč. 3. Ugovora od 30. travnja 2008. tako da ista nije utjecala na iznos štete za društvo Intergradnja d.o.o. utvrđene ranijim vještačenjem.
U odnosu na Elaborat Agencije Mijanović od 02. 04. 2008. (list 435-439) vještak je naveo da isti ne utječe na njegov dani nalaz i mišljenje u pogledu utvrđene tržišne vrijednosti poslovnih udjela društva Degero d.o.o. u vrijeme zaključenia Ugovora o prijenosu poslovnog udjela od 30. travnja 2008. Predmetnim Elaboratom da je izvršena procjena vrijednosti zemljišta površine 18.584 m2 (iako je u trenutku izrade Elaborata Degero d.o.o. bio vlasnik kupljenih, a dijelom neuknjiženih tek 14.402.75 m2) na iznos od 300 EUR/m2, dok je agencija u vlasništvu Zagrebačke banke „Zane d.o.o. vršila procjenu nakon 5 godina i to isto zemljište u svibnju /2013 procijenila na 86 eura/m2, a dio zemljišta na istoj lokaciji Solin Sutikve potpuno komunalno opremljeno i s urađenim pristupnim cestama (koji uvjeti nisu postojali u vrijeme izrade Elaborat Agenciie Mijanović) procijenila na 130 eura m2. Vještak je dodatno istakao da je kupljeno zemljište na lokaciji Sutikva Solin, Društvo Degero d.o.o. vodilo kao zalihu robe, a ne kao nekretnine za vlastite potrebe ili prodaju, a pozivajući se pritom na navode u  bilanci Degera d.o.o. za 2008. i bilješke uz financijska izviješća. Građevinsko zemljište namijenjeno gradnji stanova za prodaju da se klasificira  kao kratkotrajna imovina (zalihe) u skladu s HSFI 10-Zalihe, a naknadna revalorizacija se ne vrši jer se zalihe vrednuju po trošku nabave ili neto utrživoj vrijednosti (ovisno o tome što je niže). Vrijednost zemljišta na kojem se grade stanovi da ima zadanu varijablu, a to je prodajna cijena stana po m2 i na tom području cijena stanova se formira bez obzira je li netko procijenio povećanje cijene zemljišta u odnosu na nabavnu cijenu zemljišta. Stoga, da nerealno procijenjena cijena zemljišta ne osigurava veću vrijednost društva Degero d.o.o.,  jer da je veća cijena zemljišta rezultira manjom dobit po m2 stana, a da ionako vrijednost udjela društva formira postignuta dobit, a ne cijena m2 zemljišta. Vještak se dodatno referirao na nerealnost Investicijske studije društva Degero iz 2008. komparirajući je sa studijom Agencije ZANE iz svibnja 2013, koja prileži u spisu.
	Vještak se nadalje očitovao na tijek isplata ugovorene cijene za udjel u društvu Degero d.o.o. prema Ani Rončević te je u tablici 1. str. 7. dopune nalaza i mišljenja prikazao taj tijek. Iz tablice je razvidno da je na račun Ane Rončević otvoren kod Zagrebačke banke 19. svibnja 2008. izvršena uplata iz kredita koji je Zagrebačka banka d.d. odobrila Intergradnji d.o.o. za podmirenje obveza za kupljeni udio društva Degera d.o.o. i to u iznosu od 30.445.000,00 kn, kao i da je istoga dana izvršen bezgotovinski prijenos iznosa od 12.000.000,00 kn na tekući račun Nikole Markovića kod Zagrebačke banke d.d. Nadalje istoga dana 19. svibnja 2008. Ani Rončević je isplaćena gotovina u iznosu od 18. 444.926,00 kn, koji iznos gotovine je istoga dana uplaćen na tekući račun Nikole Markovića kod Hypo Alpe Adria Bank d.d.. Nadalje dana 10. lipnja 2008. na račun Ane Rončević je izvršena uplata iz kredita u iznosu od 1.963.814,00 kn, a isti dan je Ani Rončević isplaćena gotovina u iznosu od 1.963.806,00 kuna, a slijedeći dan  11. lipnja 2008.  evidentirana je gotovinska uplata iznosa od 1.963.806,00 kuna na račun Nikole Markovića u Hypo Alpe Adria banci, a koji su prethodno isplaćeni s računa Ane Rončević. Nadalje iz tablice proizlazi da se iznos isplata s računa Ane Rončević u iznosu od 32.408.732,00 podudara s iznosom uplata po tekućim računima Nikole Markovića kod Zagrebačke banke i Hypo banke. Vještak zaključuje da su sredstva koja su isplaćena III. okr. Ani Rončević u konačnici uplaćena na račune I. okr. Nikole Markovića.  
Ujedno vještak se očitovao da je iz tablice br. 1. razvidno kako je ukupno isplaćeno Ani Rončević tijekom 2008. iznos od 32.408.814,00 kn. a ugovoren je iznos od 33.140.213 kn što čini razliku od 731.399 kn. Prema Bilješkama uz financijska izvješća za 2009. koje je sačinila Intergradnja d.o.o., koja su javno obavljena na stranicama FINA-e, Trgovačkog suda na str. 4. pod točkom l.b Dugotrajna financijska imovina  da proizlazi da je tijekom 2009. isplaćena navedena razlika od 731.399,00 kn. Vještak je naveo da nije pronašao analitički podatak na koji dan je isplaćeno, ali da je potpuno vjerodostojno da je taj iznos isplaćen Ani Rončević tijekom 2009. godine. Time da ne može tvrditi je li to isplaćeno iz kredita Zagrebačke banke d.d. ili iz drugih sredstava [image: ]Intergradnje d.o.o. što da je posve nebitno, jer da je bitno da je isplaćena navedena razlika što da je vjerodostojno evidentirano u financijskim izvješćima Intergradnje d.o.o.
	U odnosu na djelo pod toč. 2. optužnice, vještak se dodatno očitovao da njegovo ranije mišljenje u nalazu od 2. siječnja 2025. u kojem je naveo da bi neizravno bio oštećen i proračun RH u visini od 303.041,00 eura (uz najnižu stopu 10%) dano pod pretpostavkom da se ne gledaju svako godišnji obračuni poreza na dobit, zbog čega da isto nije mjerodavno za utvrđivanje porezne obveze. Stoga, je vještak svoj nalaz dopunio i dao prikaz poreznih gubitaka za prijenos po godinama za Intergradnju d.o.o. te izračun iznosa uskraćenih poreznih davanja. Vještak navodi, a kako je prethodno utvrdio da je ugovorena cijena za kupoprodaju udjela Društva Degero d.o.o. u iznosu od 33.140.213kn/4.568.000,00 eura bila potpuno neutemeljena i da je isplatom oštećena Intergradnja d.o.o. za iznos od 22.832.633 kn/3.030.411,00 eura. Vještak je ostao pri navodima svog ranijeg nalaza i mišljenja da su neutemeljeno  proknjiženi rashodi koje je prikazala Intergradnja d.o.o. kao umanjenje osnovice poreza na dobit u prijavi poreza na dobit za 2015. godini u iznosu od 22.801.612,47 kn (kao razlike između više cijene po kojoj su kupljeni udjeli s 30. 04. 2008. u iznosu od 33.140.212,47 kn i niže cijene po kojoj je Intergradnja d.o.o. prodala te iste udjele po Ugovor o prijenosu poslovnih udjela zaključen dana 10. 07.[image: ]2015. između društva Intergradnja d.o.o. Solin i Nikole Marković, kao stjecatelja udjela po cijeni od 10.358.600,00 kn). Ova razlika da predstavlja porezno nepriznati rashod jer se radi o godwillu, a mali poduzetnik Intergradnja d.o.o. da je obvezna primjenjivati HSFI-e, prema kojima su obvezni amortizirati goodwill sukladno st. 2.72. HSFI-a 2 u roku od 5 godina. Ovakav rashod da je odredbom čl. 22. pravilnika o porezu na dobit posebno utvrđen kao porezno nepriznati rashod. Vještak je naveo, da je utvrdio kako je porezni obveznik  Intergradnja d.o.o. u razdoblju od 2015. do 2019. pogrešno prikazivala porezne gubitke za prijenos, a što je proisteklo iz prikazivanja neutemeljenih rashoda koji porezno nisu priznati i pogrešnog prijenosa gubitaka iz prethodnih godina ne vodeći računa da se isti mogu koristiti za pojedine godine najviše 5 godina. Nadalje, je naveo da neutemeljeno prikazivanje porezno nepriznatog rashoda u visini od 22.801,612,47 kn imalo utjecaja na porezna davanja s osnova poreza na dobit za 2015. godinu i za slijedeće godine od 2016. do 2019. Vještak je u  Tablici 3. prikazao ispravan obračun poreza na dobit za 2015., 2016., 2017., 2018. i 2019. godinu i zaključio da je u konkretnom slučaju ukupno manje obračunata porezna obveza po porezu na dobit za to razdoblje iznosila 1.702.686,83 HRK/ 225.985,38 EUR za koliko je oštećen i državni proračun RH i to: za 2017. iznos od 473.994,95 KN/ 62.909,95 EUR, za 2018. iznos od 812.065,28 kn/ 107.779,58 EUR i za 2019. iznos od 416.626,60 kn/ 55.295,85 EUR.
Knjigovodstveno-financijskim vještačenjem stalnog sudskog vještaka za knjigovodstvo i financije Stjepana Kolovrata i dopunom vještačenja, te prikupljenom materijalnom dokumentacijom utvrđeno je postupanje okrivljenika na način opisan u izreci optužnice. 
U  odnosu na kazneno djelo pod toč. 1. optužnice, iz izvatka iz sudskog registra za društvo Integradnja d.o.o. proizlazi da je II. okr. Leno Marković bio upisan kao direktor društva Intergradnja d.o.o. u vremenu od 6. prosinca 2005. do 1. travnja 2015. Nadalje proizlazi da je I. okr. Nikola Marković bio u inkriminirano vrijeme upisan kao osnivač ovoga društva, a od 1. travnja 2015. i kao direktor. Nadalje, iz obrane I. okr. Nikole Markovića,  II okr. Leona Markovića te iskaza svjedokinje Dijane Madunić proizlazi da je I. okr. Nikola Marković cijelo inkriminirano vrijeme bio i stvarni voditelj poslovanja društva Intergradnja d.o.o. U svojim obranama I. okr. i II. okr. nastoje umanjiti ulogu i odgovornost II. okr. Međutim, II. okr. Leno Marković je prema izvatku iz registra bio jedini član uprave i odgovorna osoba društva Intergradnja d.o.o. On je kao odgovorna osoba potpisivao dokumentaciju društva uključujući i konkretni ugovor o kreditu, Ugovor o prijenosu poslovnog udjela  u društvu Degero d.o.o. i dr. Dakle, kao zrela i zdrava osoba, prihvaćajući dužnost odgovorne osobe društva Intergradnja d.o.o., II. okr. Leno Marković je prihvatio sve obveze i odgovornosti koje iz toga proizlaze. To je jasno propisano u članku 252. u svezi s člankom 430. Zakona o trgovačkim društvima o odgovornosti članova uprave. Osim toga je u bliskom odnosu s I. okr. Nikolom Markovićem, čiji je brat, pa je nedvojbena njegova aktivna uloga i ostvarenje obilježja kaznenog djela. Da II. okr. Leno Marković nije želio imati veze s poslovanjem društva Intergradnja d.o.o. u dugom razdoblju od gotovo 10 godina onda bi zatražio brisanje sebe kao odgovorne osobe ovog društva. Međutim, on je na to pristao i bez obzira što navodi da on nije stvarno vodio poslovanje društva Intergradnja d.o.o. preuzimanjem te dužnosti preuzeo je i obveze koje iz toga proistječu.
Što se tiče I. okr. Nikole Markovića prema njegovom osobnom kazivanju i kazivanju II. okr. Lena Markovića te kazivanju svjedokinje Dijane Madunić, on je faktično obavljao poslove direktora društva to jest stvarno vodio poslove društva Intergradnja d.o.o.. Neprijeporno je prema dugogodišnjoj sudskoj praksi, kako se onaj tko faktično obavlja poslove direktora smatra odgovornom osobom u zakonskom smislu. Uostalom, sukladno odredbi članka 87. stavak 6. KZ/11, sada je u zakonskoj odredbi i navedeno kako je odgovorna osoba ne samo ona fizička osoba koja vodi poslove pravne osobe ili joj je to izričito povjereno, nego i ona kojoj je stvarno povjereno obavljanje poslova iz područja djelovanja pravne osobe. Dakle, obojica okrivljenika su u razdoblju iz optužnice imali svojstvo odgovorne osobe u smislu članka 87. stavak 6. KZ/11 i bili su dužni skrbiti o interesima društva Intergradnja d.o.o.. 
Dužnost zaštite tuđih imovinskih interesa to jest imovinskih interesa društva Intergradnja d.o.o. u odnosu na I. okr. i II. okr. temelji se na odredbi članka 430. u svezi s člankom 252. stavak 1. Zakona o trgovačkim društvima prema kojoj članovi uprave moraju voditi poslove društva s pozornošću urednog i savjesnog gospodarstvenika, što II. okr. kao formalni direktor, a ni prvookrivljenik kao faktični direktor, očito nisu činili. Činjenica što je I. okr. Nikola Marković osnivač društva Intergradnja d.o.o. je irelevantna jer je neprijepornim prema sudskoj praksi da je imovina društva različita od imovine člana – osnivača – vlasnika udjela, pa čak i kada je riječ o jedinom vlasniku udjela, kao što je to konkretno i da isti ne smije imovinom društva raspolagati kao da je njegova vlastita.
	 Nadalje iz izvatka iz sudskog registra proizlazi da je III. okr. Ana Rončević od 14. kolovoza 2007. do 24. srpnja 2008. temeljem rješenja Trgovačkog suda u Splitu bila upisani osnivač i direktor društva Degero d.o.o. Nadalje, kao osnivač ovoga društva rješenjem Trgovačkog suda u Splitu od 24. srpnja 2008. pa do 29. srpnja 2015. bilo je upisano društvo Intergradnja d.o.o., a u razdoblju od 24. srpnja 2008. do 1. travnja 2015. kao direktor je bio upisan II. okr. Leno Marković, a od 1. travnja 2015. kao direktor je upisan I. okr. Nikola Marković. 
	Iz podataka Hrvatskog zavoda za mirovinsko osiguranje, lzvatka iz obrtnog registra i sudskog registra, razvidno je da je III. okr. Ana Rončević kod I.okr. Nikole Markovića kao obrtnika, u Građevinsko-trgovačkom obrtu „Intergradnja“ bila zaposlene od 16. srpnja 2005. do 11. siječnja 2010., u društvu Intergradnja trgovina d.o.o. od 12. siječnja 2010. do 31. prosinca 2012. a u kojem je u različitim razdobljima bila i član uprave, te u društvu Intergradnja Primus d.o.o. od 1. siječnja 2013. do 30. lipnja 2023., a u kojem društvu je bila i član uprave od 17. studenog 2011. do 2. lipnja 2023.
	Činjenica je da je  III. okr. Ana Rončević u sudskom registru upisana kao osnivač i direktor društva Degero d.o.o.. Međutim iz obrane II. okr. Lena Markovića proizlazi da je stvarni osnivač društva Degero d.o.o. bio I. okr. Nikola Marković, koji da je bio vlasnik svih povezanih društava i vodio njihovo poslovanje, dok su svi direktori bili „fikusi“ i da se ništa nije moglo odlučivati bez Nikole, kao i  da se društvo Degero d.o.o. i osnovalo za kupnju zemljišta na predjelu Solina. Da je kazivanje II. okr. Lena Markovića u tom dijelu vjerodostojno, potkrjepljuje i podatak da je u isto vrijeme kada je osnovano društvo Degero d.o.o., III. okr. Ana Rončević  bila zaposlena u Građevinskom obrtu „Intergradnja“ vlasništvo  I. okr. Nikole Markovića, a poslije u njegovim povezanim društvima. Nelogično i neživotno je da III. okr. Ana Rončević za vrijeme dok je zaposlena u obrtu I. okr., osnovala konkurentsko društvo koje se namjerava baviti istom djelatnošću kao i obrt, te kupuje zemljište upravo na lokaciji koju je preporučio II. okr. Leno Marković, a da to nije bilo učinjeno u dogovoru s I. okr. Nikolom Markovićem, koji ju zasigurno, s obzirom na iznijeto,  ne bi i dalje držao kao  zaposlenicu  u svom obrtu. U prilog ovom zaključku da je I. okr. Nikola Marković bio stvarni osnivač i voditelj poslovanja  društva Degero d.o.o.. govori i činjenica da je III. okr. Ana Rončević nakon što joj je Zagrebačka banka d.d. kao formalno upisanom osnivaču Degera d.o.o. isplatila kreditna sredstva za prodani udio u ovom društvu, ista sredstva odmah doznačavala na račune I. okr. Nikole Markovića. Osim toga to potkrjepljuje i činjenica da je III. okr. u inkriminiranom Ugovoru o prijenosu poslovnog udjela Degero d.o.o. faktički poklonila svoja potraživanja prema društvu Degero d.o.o. s osnova pozajmica u iznosu od preko 10 mil. kuna društvu Intergradnja d.o.o,. a za povećanje temeljnog kapitala Degera d.o.o.. Da se u konkretnom slučaju doista radilo o pozajmicama koje je ona dala i da je doista bila stvarni osnivač društva Degero d.o.o. to zasigurno svojom imovinom ne bi raspolagala na ovakav način s obzirom da se radi o milijunskim iznosima, kojima ista kao zaposlenica I. okr. Nikole Marković zasigurno nije raspolagala. Osim toga pregledom prometa po računima okrivljenika koji su pribavljeni od poslovnih banaka, proizlazi da II. okr. Leno Marković i III. okr. Ana Rončević nisu raspolagali značajnijim novčanim sredstvima, dok je jedino I. okr. Nikola Marković raspolagao velikim novčanim sredstvima u milijunskim iznosima, što dovoljno samo za sebe govori. Osim toga I. okr. Nikola Marković je u obrani naveo da je banka zahtijevala studiju i da ju je on napravio, a studija glasi na društvo Degero d.o.o., što dodatno ukazuje da je isti bio stvarni osnivač i voditelj poslovanja ovog društva. Dakle, iz svega navedenog unatoč obrani I. okr. i III. okr. proizlazi razborit i nedvojben zaključak da je stvarni osnivač i voditelj poslovanja društva Degero d.o.o. bio I. okr. Nikola Marković.
Dakle, iz prikupljenih podataka i naprijed navedenog proizlazi da je uz II. okr. Lena Markovića kao upisanog direktora, I. okr. Nikola Marković u inkriminirano vrijeme, osim što je bio osnivač društva Intergradnja d.o.o., bio i stvarni voditelj poslovanja ovog društva. Nadalje isto tako proizlazi da je I. okr. Nikola Marković uz formalno upisanu III. okr. Anu Rončević bio i stvarni osnivač i voditelj poslovanja društva Degero d.o.o.
	Iz ugovora o dugoročnom kunskom kreditu od 24. travnja 2008. razvidnim je da je društvo Intergradnja d.o.o. zastupano po II. okr. Lenu Markoviću sa Zagrebačkom bankom d.d. zaključilo navedeni ugovor na iznos kredita 33.200.000,00 kuna za kupnju udjela u društvu Degero d.o.o., a koji ugovor je potpisan i od strane I. okr. Nikole Markovića kao jamca te III. okr. Ane Rončević i društva Degero d.o.o. kao sudionika.
Iz ugovora o prijenosu poslovnog udjela u društvu Degero d.o.o. od 30. travnja 2008. razvidnim je, da je II. okr. Leno Marković u ime društva Intergradnja d.o.o. sa III. okr. Anom Rončević zaključio ugovor o prijenosu poslovnog udjela u društvu Degero d.o.o., da je ugovorena cijena od 4. 568.000,00 eura. Iz ugovora nadalje proizlazi da je III. okr. Ana Rončević ustupila društvu Intergradnja d.o.o. svoje potraživanje s osnova pozajmica prema društvu Degero d.o.o., u iznosu od 10.338.690,00 kn,  društvu Intergradnja d.o.o., što će se prenijeti u temeljni kapital društva Degero d.o.o..
Iz izvatka iz sudskog registra razvidno je da je društvo Degero d.o.o. osnovano u kolovozu 2007. sa upisanim temeljnim kapitalom od 20.000,00 kuna. Prema financijskim izviješćima društvo Degero d.o.o. je kako u 2007. tako i u 2008. poslovalo s gubitkom. Društvo Degero d.o.o. osim zemljišta koje je evidentiralo u financijskom izviješću kroz kratkotrajnu imovinu-zalihe, praktički nije imalo druge imovine, niti je obavljalo poslovnu djelatnost osim kupnje zemljišta.. Iz podataka Porezne uprave o razrezu poreza na promet nekretnina (list 81-90) proizlazi da je društvo Degero d.o.o. do trenutka prodaje udjela društvu Intergradnja d.o.o. kupovalo zemljišta u Solinu po cijenama koje ne prelaze iznos od 126,98 eura po m2. 
Iz prikupljenih podataka ne proizlazi da bi društvo Intergradnja d.o.o. odnosno I. okr. Nikola Marković i II. okr. Leno Marković prije kupnje udjela u društvu Degero d.o.o. vršilo procjenu realne tržišne vrijednosti udjela u ovom društvu, a što su okrivljenici pod 1. i 2. kao savjesni gospodarstvenici trebali uraditi. Činjenica je da je društvo Fintrade d.o.o. za društvo Degero d.o.o. sačinilo investicijsku studiju o ulaganju u izgradnju stambenih prostora "Salona nova", u kojoj se između ostalog zemljište procjenjuje po 300,00 eura po m2, što je u suprotnosti s naprijed navedenim podacima Porezne uprave iz kojih su razvidne cijene po kojima se zemljište kupovalo. Osim toga iz studije je razvidno da se ista ne odnosi na procjenu vrijednosti udjela u društvu Degero d.o.o., već predstavlja samo projekciju o opravdanosti ulaganja u projekt izgradnju stambenih prostora "Salona nova", a na što ukazuje i e-mail društva Intergradnje d.o.o. od 6. studenog 2023. 
	Dakle, evidentnim je zaključiti da su okrivljenicima itekako bile poznate sve ove činjenice i da su bili svjesni da udjel u društvu Degero d.o.o. stvarno vrijedi znatno manje od ugovorenog, te su I. okr. i II. okr. bez potrebne procjene vrijednosti udjela, što su kao savjesni gospodarstvenici trebali napraviti, zaključili ugovor o prijenosu poslovnog udjela društva Degero d.o.o. na iznos od 4. 568.000,00 eura, kojeg je u ime Intergradnje potpisao II. okr.. Da ugovorena cijena znatno premašuje stvarnu vrijednost udjela društva Degero d.o.o. potvrđuje i nalaz i mišljenje te dopuna nalaza stalnog sudskog vještaka Stjepana Kolovrata.
Provedenim vještačenjem i dopunom stalni sudski vještak Stjepan Kolovrat je utvrdio da u vrijeme zaključenja ugovora o prijenosu poslovnog udjela društva Degero d.o.o. od 30. 04. 2008. nije bilo nikakve procjene udjela statičkom niti dinamičkom metodom. Vještak je izvršio procjenu vrijednosti društva Degero d.o.o. prema dinamičkoj metodi  te zaključio da je u trenutku kupoprodaje udjela društva Degero d.o.o. tj. na dan 30. 04. 2008. bila najobjektivnija vrijednost procjene ove tvrtke u nominalnom knjigovodstvenom iznosu od 10.307.580,00 kuna, koji iznos da je evidentiran u knjigama društva Degero d.o.o. Vještak dodatno apostrofira da je ovaj izračun dokaz da je Investicijska studija, koja prileži u spisu, posve nerealne i neutemeljena na stvarnim podacima za prognozu poslovanja, što je detaljno opisao pod točkom 11.1. nalaza i mišljenja i da ista nije nikakav temelj za utvrđivanje vrijednosti udjela društva Degero d.o.o. za kupoprodaju iz Ugovora od 30. 04. 2008., a što da je potkrijepio i podacima iz Tablice 2. nalaza i mišljenja, u kojoj su prikazani prihodi i rashodi za društvo Degero d.o.o. u razdoblju od 2008. do 2023. koji u usporedbi sa podacima iz navedene studije nemaju nikakve usporedivosti. Vještak se nadalje očitovao da je ugovorena cijena po kojoj je kupljen poslovni udio u društvu Degero d.o.o. neutemeljena  i da je isplatom iste društvo  Intergradnja d.o.o. oštećeno za iznos od 3.030.411,00 EUR, a za koji iznos da se okoristio prodavatelj udjela.
	Iz naprijed navedenog evidentnim je da ugovorena cijena znatno premašuje stvarnu  vrijednost udjela društva Degero d.o.o. a čega su okrivljenici itekako bili svjesni, te su i postupili na način kako im se to stavlja na teret, a sve s nakanom da na takav način neosnovano pribave nepripadnu materijalnu korist u velikom iznosu I. okr. Nikoli Markoviću, koji je očiglednim upravljao svim društvima. 
	Da je tome tako, proizlazi i iz podataka o tijeku novca, nakon što je Zagrebačka banka d.d. isplatila kredit za kupnju ovih udjela na račun III. okr. Ane Rončević. 
Iz bankovnih podataka Zagrebačke banke o transakcijama po računu III okr. Ane Rončević broj HR 4123600003234905497 vidljivi su iznosi koji su uplaćeni i podizani s računa i daljnji tijek kretanja novčanih sredstava. Ujedno u podacima iz elektroničke aplikacije sadržanih u dopisu Zagrebačke banke d.d. od 28. travnja 2026. razvidno je na čije račune je izvršen bezgotovinski prijenos s računa III. okr. Ane Rončević kao i gotovinska uplata sredstava koji su prethodno isplaćeni sa računa III. okr. Ane Rončević. Iz dopisa Addiko bank d.d. od 6. srpnja 2026. (ranije Hypo Alpe Adria bank d.d.) proizlazi da je I. okr. Nikola Marković vlasnik računa 2500009-3210070250. Iz navedenih podataka je razvidno da je  Zagrebačka banka d.d. na račun III. okr. Ane Rončević dana 19. svibnja 2008. isplatila iznos od 30.445.000,00 kuna, od kojeg iznosa je ona isti dan izvršila bezgotovinski prijenos 12.000.000,00 kuna na račun I. okr. Nikole Markovića br. HR7423600003235028772 kod Zagrebačke banke te podigla gotovinski iznos od 18.444.926,00 kuna kojega je uplatila na račun I. okr. Nikole Markovića br.- 3210070250 otvoren kod Hypo Alpe Adria Bank d.d., potom kada je Zagrebačka banka d.d. dana 10. lipnja 2008. na račun III. okr. Ane Rončević isplatila daljnji iznos kreditnih sredstava od 1.963.814,00 kuna, od kojeg je  istoga dana podigla s računa iznos od 1.963.806,00 kuna te 11. lipnja 2008. izvršila gotovinsku uplatu ovih sredstava u korist naprijed navedenog računa I. okr. Nikole Markovića u Hypo Alpe Adria Bank d.d., kojim novčanim iznosima je I. okr. Nikola Marković dalje raspolagao. 
	U dopuni nalaza i mišljenja i stalni sudski vještak je prikazao tijek novca s računa III. okr. Ane Rončević i utvrdio da su novčana sredstva s ovog računa uplaćena na račune I. okr. Nikole Markovića. 
	Obrana I. okr. Nikole Markovića da je Zagrebačka banka d.d. radi namirenja ovog kredita, koji je odobren za kupnju udjela Degera d.o.o,. plijenila njegova osobna sredstva i da je istima otplatio ovaj kredit je irelevantna. Ovo s obzirom na činjenicu da je sve to evidentirano kroz poslovne knjige Intergradnje d.o.o. kao potraživanje Nikole Markovića s osnova pozajmica, koje je u konačnici i prebio s ugovorenom cijenom kada je 2015. kao fizička osoba kupio poslovne udjele u društvu Degero d.o.o. od društva Intergradnja d.o.o..
	Slijedom iznijetog, iz dokaza i podataka prikupljenih tijekom prethodnog postupka proizlazi dostatan stupanj osnovane sumnje da su da su I. okr., II. okr. i III. okr. počinili kazneno djelo iz čl. 246. st. 2. i 1. KZ/11, a III. okr. i u vezi s čl. 38. KZ/11.  u svojstvima kako im se to stavlja na teret u izreci optužnice, kao i da su postupali dogovorno sve u nakani da I. okr. Nikoli Markoviću, koji je brat II. okr. Lena Markovića i dugogodišnji poslodavac III. okr. Ane Rončević, pribave nepripadnu materijalnu korist u velikom iznosu. Obrane okrivljenika kojim poriču počinjenje kaznenog djela u cijelosti demantiraju prikupljeni materijalni podaci kao i nalaz i mišljenje te dopuna stalnog sudskog vještaka Stjepana Kolovrata, te je očiglednim da okrivljenici od sebe nastoje otkloniti kaznenu odgovornost. 
Što se tiče pravne oznake kaznenog djela iz točke 1. izreke optužnice, budući da je u međuvremenu, nakon počinjenja ovog  kaznenog djela to jest 1. siječnja 2013. stupio na snagu novi KZ/11, primjenom odredbe članka 3. KZ/11 koja nalaže ispitivanje pravnog kontinuiteta i obveznu primjenu blažeg zakona, dolazi se do zaključka  da bi inkriminirani učin u vrijeme počinjenja kaznenog djela predstavljao kazneno djelo zlouporabe položaja i ovlasti iz čl. čl. 337. st. 4. KZ/97,  i da postoji pravni kontinuitet između ovog kaznenog djela i kaznenog djela zlouporabe povjerenja u gospodarskom poslovanju iz članka 246. KZ/11, a o čemu je i sudska praksa zauzela stajalište. Primjenom načela konkretnosti zaključuje se da je za okrivljenike blaža odredba članka 246. stavak 2. KZ/11. Naime, prema prihvaćenom stajalištu sudske prakse, osobito Vrhovnog suda Republike Hrvatske, odlučno je što je prema odredbi članka 87. stavak 29. KZ/11 znatna imovinska korist kao obilježje kaznenog djela iz članka 246. stavak 2. KZ/11  ona koja prelazi 7.963,37 eura (60.000,00 kuna), što je povoljnije za okrivljenike, jer teže ulaze u kažnjivu zonu kvalificiranog oblika kaznenog djela i traži se veća količina neprava u odnosu na iznos od 30.000,00 kuna koji je prema pravnim shvaćanjima Vrhovnog suda Republike Hrvatske bio potreban za ostvarenje znatne imovinske koristi po odredbi članka 337. st. 4. KZ/97., a blaža je i u pogledu samog pitanja visine nastale štete.
	U odnosu na kazneno djelo pod toč. 2. optužnice, koje se stavlja na teret I. okr. Nikoli Markoviću iz prikupljenih podataka te nalaza i mišljenja stalnog sudskog vještaka posebno dopune, proizlazi postojanje dostatnog stupnja osnovane sumnje da je I. okr. Nikola Marković počinio kazneno djelo pod toč. 2. ove optužnice. S obzirom na utvrđenja u odnosu na kazneno djelo pod toč. 1. optužnice, evidentnim je da je I. okr. Nikola Marković bio svjestan da udjel društva Degero d.o.o. vrijedi znatno manje od onoga što je upisano u poslovnim knjigama Intergradnje d.o.o. i kao dugogodišnji poduzetnik nedvojbenim bio svjestan da trošak stjecanja udjela u društvu Degero d.o.o. iznad stvarne vrijednosti tih udjela u trenutku kupnje, predstavlja tzv. pozitivni goodwill. Ujedno je bio svjestan da u poslovnim knjigama Intergradnje d.o.o. godwill nije amortiziran i da je samim time neosnovano u knjigama Intergradnje d.o.o. bila prikazana vrijednost udjela u društvu Degero d.o.o. u iznosu od 33.140,213, 00 kuna te nije naložio da se to korigira. Iako svega ovoga svjestan I. okr. je nakon što je 10. srpnja 2015. kao fizička osoba od Intergradnje d.o.o. za iznos od 10.358.600,00 kuna kupio udjele u društvu Degero d.o.o., dopustio da se dana 31. srpnja 2015., u temeljnici društva Intergradnja d.o.o.  s tog osnova evidentira gubitak iz ulaganja u udjele u iznosu od 22.801.612,47 kuna, iako je znao da stvarnog gubitka nema, nakon čega je dana 25. travnja 2016. u prijavi poreza na dobit za 2015. protivno čl. 22. Pravilnika o porezu na dobit neutemeljeno kao porezno priznat rashod prikazao iznos od 22. 801.612,47 kn, što je rezultiralo neosnovanim prikazivanjem visine poreznih gubitaka za prijenos u naredna porezna razdoblja i time umanjena osnovice za obračun poreza na dobit i uskrate poreznih davanja po tom osnovu u iznosu kako je to navedeno u izreci optužnice pod toč. 2.   
Naprijed navedeno u cijelosti potvrđuje dopuna nalaza i mišljenje stalnog sudskog vještaka Stjepana Kolovrata, koji je  svoj prethodni nalaz  i mišljenje dopunio i dao prikaz poreznih gubitaka za prijenos po godinama za Intergradnju d.o.o. te izračun iznosa uskraćenih poreznih davanja. Vještak je naveo, a kako je prethodno utvrdio da je ugovorena cijena za kupoprodaju udjela društva Degero d.o.o. u iznosu od 33.140.213 kn/4.568.000,00 eur bila potpuno neutemeljena i da je isplatom oštećena Intergradnja za iznos od 22.832.633 kn/3.030.411,00 eura, da su neutemeljeno  proknjiženi rashodi koje je prikazala Intergradnja d.o.o. kao umanjenje osnovice poreza na dobit u prijavi poreza na dobit za 2015. godini u iznosu od 22.801.612,47 kn (kao razlike između više cijene po kojoj su kupljeni udjeli s 30. 04. 2008. i niže cijene po kojoj je Intergradnja d.o.o. prodala te iste udjele 10. 07.[image: ]2015.) Ova razlika da predstavlja porezno nepriznati rashod jer se radi o godwillu, a mali poduzetnik Intergradnja d.o.o. da je obvezna primjenjivati HSFI-e, prema kojima su obvezni amortizirati godwill sukladno st. 2.72. HSFI-a 2 u roku od 5 godina. Ovakav rashod da je odredbom čl. 22. Pravilnika o porezu na dobit posebno utvrđen kao porezno nepriznati rashod. Vještak je nadalje naveo da je porezni obveznik Intergradnja d.o.o. u razdoblju od 2015. do 2019. pogrešno prikazivala porezne gubitke za prijenos, a što je proisteklo iz prikazivanja neutemeljenih rashoda koji porezno nisu priznati i pogrešnog prijenosa gubitaka iz prethodnih godina, ne vodeći računa da se isti mogu koristiti za pojedine godine najviše 5 godina. Nadalje, je naveo da neutemeljeno prikazivanje porezno nepriznatog rashoda u visini od 22.801,612,47 kn imalo utjecaja na porezna davanja s osnova poreza na dobit za 2015. godinu i za slijedeće godine od 2016. do 2019. Vještak je u  Tablici 3. prikazao ispravan obračun poreza na dobit za 2015., 2016., 2017., 2018. i 2019. godinu i  zaključio da je u konkretnom slučaju manje obračunata porezna obveza po osnovu poreza na dobit za to razdoblje ukupno iznosila 1.702.686,83 HRK/225.985,38 EUR za koliko je oštećen i državni proračun RH. Što bi po godinama iznosilo kako slijedi: za 2017. iznos od 473.994,95 kn/ 62.909,95 EUR, za 2018. iznos od 812.065,28 kn/ 107.779,58 EUR i za 2019. iznos od 416.626,60 kn/ 55.295,85 EUR.
Dodati je, a s obzirom na obranu okrivljenika, kako je doista rješenje Porezne uprave, Područnog ureda Split, Službe za nadzor od 28. prosinca 2021, ukinuto od strane drugostupanjskog tijela i da je u konačnici postupak obustavljen zbog nastupa porezne zastare. Međutim, istaći je kako se isto odnosi na ugovor zaključen 10. srpnja 2015. kojim I. okr. Nikola Marković kupuje udjele u društvu Degero d.o.o. i da je u konkretnom slučaju od strane Porezne uprave to cijenjeno kao nerealizirani  gubitak po čl. 21. Pravilnika o porezu na dobit, dok se u konkretnom slučaju radi o ugovoru od 30. travnja 2008.,  i goodwillu, a što je utvrdio i stalni sudski vještak, koji prema čl. 22. Pravilnika o porezu na dobit nije porezno priznat rashod. Stoga donijete odluke pred upravnim tijelima ne utječu na opstojnost predmetnog kaznenog djela.
Dakle iz navedenog proizlazi dostatan stupanj osnovane sumnje da je I. okr. Nikola Marković počinio i kazneno djelo pod toč. 2. optužnice iz čl. 256. st. 3. u vezi st. 1. i čl. 52. KZ/11. Produljeno kazneno djelo iz članka 52. KZ/11 u pogledu kaznenog  djela iz točke 2. izreke optužnice, postoji jer je radnje kaznenih djela I. okr. Nikola Marković, činio u kontinuitetu više puta kroz razdoblje više godina, s izravnom produljenom namjerom, na isti način, u istom svojstvu, na istom mjestu, sve na štetu  proračuna RH. S obzirom na povezanost radnji počinjenja, riječ je o jedinstvenoj cjelini u pravnom smislu.
Kako nisu utvrđene okolnosti koje bi isključivali krivnju okrivljenika to su kaznena  djela koja im se stavljaju na teret počinili s izravnom namjerom.
Oduzimanje imovinske koristi od I. okr. Nikole Markovića je predloženo na temelju članka 77. KZ/11 i članka 557. ZKP/08, u svezi s člankom 246. st. 2., jer je I. okr.  kaznenim djelom ostvario protupravnu imovinsku korist koju prema članku 5. KZ/11 nitko ne može zadržati, a sud je i  bez prijedloga ovog državnog odvjetništva treba oduzeti sukladno čl. 557. stavak 2. ZKP/08.
U odnosu na djelo pod toč. 2. optužnice temeljem čl. 158. st. 1. i st. 2. ZKP/08 postavlja se imovinskopravni zahtjev te predlažem da sud u odnosu na kazneno djelo pod toč. 2 optužnice, dosudi Republici Hrvatskoj imovinskopravni zahtjev u iznosu od 225.985,38 eura zajedno sa zakonskim zateznim kamatama, koji će se dodatno specificirati.
Slijedom iznijetog ova optužnica se ukazuje osnovanom i na zakonu utemeljenom.
                       ZAMJENIK
ŽUPANIJSKOG DRŽAVNOG ODVJETNIKA
                   Snježana Žarković

